  Виталий Пронин Кинлы тунсыко пото Википедия, Викииворъёс, Викигид но мукет википроектъёс яке тодэмез потэ, маръёс со сыӵе - ӧтиськом тӥледыз 23-тӥ-26-тӥ куартолэзе Иже. Семинар усьтӥськоз «Лифт» штабын 10.00 часын. Урал вики-семинар ортчытӥське Викимедиялэн вань проектъёсыз (Википедия, Викиданные, Викигид но трос мукет) бордын ужасьёслэсь тодон-валанзэс будэтон, шуг-секытъёссэс валче сэрттон-пертчон понна. Та семинарын нимысьтыз саклык висъяськоз пӧртэм кылъёсын - ӟуч, удмурт, бигер, пор - «Википедиез» азинтон бордын тыршисьёслы. Соин ик, тӥ гожъяськиськоды, наукаен выриськоды яке туспуктылӥськоды ке, тӥледыз ужрадын шумпотыса пумиталозы. Википедия - Вотэсысь энциклопедия - тырме пӧртэм кылъёсын гожтэм материалъёсын. Та сӧзнэтлэн котькуд люкет бордаз ужало нимаз авторъёс, ӵемысь соос ог-огенызы тодмо но ӧвӧл. Википедиез азинтӥсьёслы куддыръя вотэсысь улонэ потыны, улэп пумиськонъёс дыръя выль малпанъёссы бордын ужаны кулэ. Котырес ӝӧк сьӧрын шуг-секытъёссэс сэрттыса-пертчыса ик, соос шӧдозы, вотэсэз огназы уг ӝуто шуыса. Туннэ нуналлы семинаре пыриськыны мылкыд каризы ни Москваысь, Санкт-Петербургысь, Уфаысь, Казаньысь, Йошкар-Олаысь, Сыктывкарысь, Ижысь, Эстониысь но Австриысь википедистъёс. Семинар радъяське Россиысь "Викимедиа РУ" огазеяськонэн но "Удмуртлык" огинэн. Елена Рябина  